แนะนำหน่อย 4 ขั้นตอนสร้างแผนการออมผ่านการลงทุนอย่างสม่ำเสมอ แบบฉบับ DIY
1. Scan Yourself : สำรวจตนเอง
 “รู้เขา รู้เรา รบร้อยครั้ง ชนะร้อยครั้ง” การพิชิตเป้าหมายชีวิตก็เหมือนกับการทำสงครามในตลาดทางการเงินที่ต้องเริ่มต้นด้วยการ “ทำความรู้จักตนเอง” ว่า... เรามีจุดอ่อนข้อบกพร่องอะไรที่ต้องแก้ไขก่อนออกรบ รู้ว่าเป้าหมายปลายทางของเราคืออะไร ต้องการทำให้สำเร็จเมื่อใด และรู้จัก “อาวุธในตลาดการเงิน” ว่าแบบไหนที่จะเหมาะกับมือเราและช่วยให้ชนะในสงครามครั้งนี้ได้

2. Set Your Saving Plan : จัดทำแผนการออม
เมื่อเรารู้ตัวแล้วว่าสถานะการเงินเข้มแข็งเพียงใด รับความเสี่ยงได้มากน้อยแค่ไหน มีเป้าหมายทางการเงินอะไรบ้าง แต่ละเป้าหมายต้องใช้เงินเท่าใด และต้องการจะบรรลุเป้าหมายเมื่อใด ก็ถึงเวลาสำรวจ “แหล่งเงินลงทุนตั้งต้น” ว่ามีสินทรัพย์ใดบ้างที่สามารถนำมาลงทุนตั้งต้นได้ทันที และเมื่อเอารายได้หักลบค่าใช้จ่ายแล้ว เหลือ “เงินออมที่พร้อมนำไปลงทุนเพิ่มเติม” ได้เท่าใด ทีนี้ก็จะรู้แล้วว่า... เรามีเงินลงทุนทั้งหมดเท่าใด ก็นำมาจัดสรรสำหรับแต่ละเป้าหมาย เป็นสัดส่วนตามจำนวนเงินเป้าหมายที่ต้องการ ความสำคัญของเป้าหมาย และระยะเวลาลงทุนที่มี เพราะจะช่วยให้เลือกทางเลือกลงทุนที่เหมาะสมได้

3. Start Saving : เริ่มออมตามแผน
แผนการออมก็เปรียบเสมือนกับ “GPS ส่วนตัว” ที่ช่วยเราค้นหาหนทางที่เหมาะสมที่สุดในการพาตัวเองไปยังเป้าหมายที่ต้องการ แต่จะมีประโยชน์อะไร หากเราทิ้งแผนการออมไว้เฉยๆ ทางที่ดีคือ “ควรรีบออมและลงทุนทันที” อย่าลืมว่า เป้าหมายชีวิตที่ดีของเราและอาจรวมถึงคนที่เรารักและรักเรากำลังรอเราอยู่

4. Set Your Revising Plan
ทบทวนและปรับปรุงแผนอย่างสม่ำเสมอ เคยไหมที่ขับรถไปตาม “GPS” แล้วพบว่า... มีการปิดถนน หรือเปลี่ยนใจอยากไปเป้าหมายอื่นแทน ทำให้ต้องปรับแผนใหม่ การเดินทางตามแผนการออมก็เช่นกัน บางครั้งอาจเกิดเหตุการณ์ที่ทำให้อัตราผลตอบแทนไม่เป็นไปตามที่คาดหวังไว้ หรือเราอาจมีเป้าหมายชีวิตที่เปลี่ยนแปลงไป
ดังนั้น เราควรหมั่นทบทวนและปรับปรุงแผนการออมอย่างสม่ำเสมอ ทั้งในแง่ของจำนวนเงินเป้าหมาย จำนวนเงินลงทุน และระยะเวลาในการบรรลุเป้าหมาย ให้สอดคล้องกับสถานการณ์ในขณะนั้นๆ รวมทั้งให้สอดคล้องกับการเปลี่ยนแปลงปัจจัยภายในของตัวเราเองและปัจจัยภายนอกที่เราควบคุมไม่ได้เท่านั้นเอง
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน